
Алтмышынджы сенелер. Наманган шеэри. Бир къадын четте 
тургъан бир машинанынъ янына якъынлашты. Пенджеренинъ ичине, 
сонъра этрафкъа бакъынды. Белли, о кимнидир беклей эди. 
Корюнишче 35-37 яшында индже белли, гурь сачлы дюльбер 
къырымтатар къадыны. Элинде кягъытны сыкъып, синъирли- 
синъирли чантасыны тюзетип турмакъта. Ниает узакътан таныш 
сыма корюнди. 

- Селям, - деди яваштан къадын. 

- Алейкум селям, - деди эркек, машинасына якъынлашып. - 
Мында не ишинъ бар? 

- Сеннен лаф этмек истейим. Манъа мектюп ёлладынъ, язмакъ 
ичюн о къадар вакъыт джойдынъ, сагъ ол. Амма мен оннен не 
япайым? 

– Не япсанъ яп. Санъа эр шейни анълаттым. 

Эркек ачувнен къадынгъа бакъты. Киши къырымтатар дегиль. 
Таджик. Озь чевре-этрафында нуфузлы ер алгъан, зенгин адам. 
Къорантасы, балалары олгъаныны эр кес биле. Эльвира да биле эди. 
Амма эп бир ялан-долан ёлгъа озюни огъраткъан. Амидулло 
Эльвираны энъ аз 15 яш буюк эди. Бир къач йыл девамында эки 
къадын арасында юрьген эркек, безген олса керек, къадынлардан 
бирини къалдырып, оюнны битирмеге ниетленген экен. 

- Сеннен айырыламыз, пек узакъкъа кетти бу иш, - деди 
Амидулло. - Мен къорантама къайтам. 

- Не гузель уйдургъансынъ! Я биз? Я огълумыз? Оны не япайыкъ? 
Аиле сайылмамыз эбет. Ойнашынъ олам я. Амма истемесенъ де, 
аятта бармыз, бизни силип ташлап оламайсынъ. 

- Эминсинъми? Мен бу баланы истемедим. Сеннен де аятымнынъ 
сонъуна къадар берабер олмагъа сёз бермедим. Чекиль ёлдан. 
Вакътымны аласынъ. 

Эркек машинагъа минип, яваштан арекет этмеге башлады. 
Эльвира делирген киби арабагъа озюни атмагъа башлады. 

- Айса мени мында битир! Аятымны бербат эттинъ, адымны 
чыкъардынъ, менден ороспу яптынъ, энди баланен ташлап кетесинъ. 
Ольсем де бу резилликни корьмесем! 

- Шашмалама, аптал! - деп къычырды Амидулло, машинасындан 
сычрап. - Манъа пара керек, ярдым эт деген сен дегиль эдинъми? 
Яшамакъ ерим ёкъ, ашамагъа ашым ёкъ... Сен озюнъ разы олдынъ. 
Энди мени къабаатлама. Сонъки кере санъа айтам, къулагъынъа купе 
олсун. Елумда башкъа раст кельменъиз. Сен де, пич баланъ да! 

Эркек машинасына отурды ве тезликнен дава ерини терк этти. 
Заваллы къадын. Ичинде нелер ис эткенини тек тасавур этмек 


мумкюн. 
Шу куню о, кичкене огълуны алып, татасына кетти. «Баламны 
бакъып тур», - деп яшагъан эвчигине къайтмагъа къарар алды. 


Татасы не къадар ялварса да, не къадар тынчландырса да, Эльвира 
дерсинъ бир шей эшитмей, бир шей корьмей киби эди. «Манъа бираз 
раатланмагъа керек, джаным болдурды, бир озюм къаладжам» - 


дегенде, татасы разы олды. Къадын эвге къайтыр-къайтмаз къадын 
аятыны битирмек ичюн давранды. Ичиндеки аджысы, ис эткен 
резиллиги, аятнынъ манасызлыгъы о къадар кучьлю олды ки, ич бир 
шей оны токътатамады. Ахыр-сонъу устюне бензин тёкюп, озюни 
якъты. Шу куню ич кимсеге белли олмагъан адамнынъ фаджиасы 
екюнленди. 

Я башкъалар? Бу дюньягъа кельгенинден ич къабааты олмагъан 
сабий огъланчыкъ? Якъынлар? Эр кес тек озю ичюн джевап береми? 
Амма насыл олса, эр шей битти. Дженазеден сонъ, огъланчыкъны 
Эльвиранынъ татасы озюне алды. Оны озь баласы киби бакъты, 
осьтюрди, тербие берди... 

